ENA siga Tusiti e laki veisiko vei ira na gonevuli e na Suva Grammar kei na Marist Brothers High School na i Liuliu Levu ni Ovisae na noda vanua ko Birikadia Iowane Naivalurua.
E a vosa sara ga vakadodonu vei ira na gonevuli e na Marist Brothers o Naivalurua ka tukuna vei ira ni dodonu me sa na mudu vakadua na i vakarau ni veivala kei na veivacu era cakava tiko na gonevuli.
E dua vei ira na gonevuli e yabaki 19, e sa mai vesu ka sa na veilewai tiko ena vuku ni nona voroka na lawa.
E sega ni taleitaka na i Liuliu ni Ovisa na nodra i vakarau na gonevuli ka sa solia na i otioti ni nona vosa ni kevaka e dua na gonevuli e sa na takosova na laini damudamu, ena kati koya na liga ni lawa.
E tukuna ni dodonu me ra na nanuma tiko na gonevuli ena koronivuli e rua oqo, e rau koronivuli rogo ka kilai e Suva ena vuku ni vuli ka kei na qito.
Era vuli mai kina e levu na turaga kei na marama era sa mai veiliutaki vinaka ena vuku ni veisusugi ni koronivuli.
E vakaraitaka o Naivalurua ni dodonu mera na nanumi ira tiko na tamadra kei na tinadra na gonevuli ena vuku ni so na i tovo tawa kilikili e dau yaco.
Ni da raica na veika e mai yaco oqo vei rau na koronivuli e rua, eda raica kina ni sa veisau sara mai vakalevu na nodra i tovo kei na i vakarau ni gonevuli mai na yabaki 70 , 80, 90 kina 2000.
E sa levu sara na i tovo eda kaya ni da sega ni vakayacora mai ni da se gonevuli, era sa vakayacora tiko na gonevuli ena gauna oqo.
E daumaka beka me sa na kau lesu tale mai na vakasama me ra sa veimoku tale na qasenivuli.
E daumaka talega me sa na vakaukauwataki tale mai na i tovo kei na i vakarau ni i tovo vakaitaukei era dau veivakavulici kina o ira na noda qasenivuli ena gauna e liu.
Esa yali tiko beka na domo ni veivakavulici kei na domo ni veivakayaloqaqataki era dau vakayacora mai na noda qasenivuli ena gauna e liu.
E sega ni dredre me na kau lesu tale mai na i vakavuvuli oqo ena noda veikoronivuli.
Eda mai vakananuma talega ena macawa oqo na nodra siga na noda qase se o ira na noda bubu, na tutu , na tai, na nada.
Era se tiko na noda qase oqo, era vutuniyau ena i tovo kei na vosa ni yalomatua,
E vinaka me da vakayagataki ira na noda qase oqo ka levu vei ira era qasenivuli vakacegu me ra dau qai laki vosa tiko ena veikoronivuli lelevu ena noda veikoro vakavavalagi ka ra veivakatavulici vei ira na noda i solisoli ena i tovo kei na i vakarau eda dau kilai tani kina na i Taukei.
Ni dua na gonevuli ena susugi vinaka yani e na i tovo kei na i vakarau ena laki gone yalomatua ka cici yawa ena veisiga ni mataka.
Na bula ni vuli se gonevuli ena qai mudu ga ni da sa takali yani.
E dodonu ga me ra na vakavulici tikoga na luveda kei o ira na noda kawa ena veisiga ni mataka ena i tovo kei na i vakarau ni bula dina vakaitaukei - oya na veirokovi kei na veidokai.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn